OKB, irakianët e zhvendosur në gjendje të rëndë
Këshilli i Sigurimit i OKB-së është duke punuar në një projekt-rezolutë që synon ndërprerjen e fondeve nga jashtë për ISIL-in dhe ndaljen e kalimit të luftëtarëve të huaj në radhët e grupit.
Organizata e Kombeve të Bashkuara tha dje se gjendja e mijëra irakianëve të cilët kanë ikur nga terroristët e Shtetit Islamik të Irakut dhe Levantit në veri të vendit është ende e rëndë, pavarësisht se mijëra të zhvendosur janë larguar nga malet në zona më të sigurta. Korrespondentja e Zërit të Amerikës në OKB, Margaret Besheer sjell hollësitë. Organizata e Kombeve të Bashkuara thotë se më shumë se 650,000 njerëz janë zhvendosur që kur terroristët islamikë morën nën kontroll qytetin verior të Mosulit në qershor. Numri i të zhvendosurve ka vazhduar të rritet ndërkohë që grupi, që konsiderohet si më ekstrem se sa al-Kaida, ka pushtuar më shumë territore në Irakun verior dhe perëndimor. Situata është e rëndë veçanërisht për mijëra anëtarë të pakicës Jazidis, të cilët kanë ikur në malin verior të Sinxharit, ku ata po vuajnë nga temperaturat e larta dhe mungesa e ushqimit. Ata kanë ikur atje për t’i shpëtuar kërcënimeve të militantëve islamikë se do t’i vrasin ata që nuk konvertohen në Islam. Kieran Dwyer, zëdhënës i departamentit të OKB-së për çështjet humanitare, u tha gazetarëve me telefon nga kryeqyteti rajonal i kurdëve, Irbil, se ndihma emergjente nga ajri përfshirë ujë dhe ushqime janë shpërndarë në rajon. Gjithashtu në 72 orët e fundit, mijëra të zhvendosur janë transportuar në zona të sigurta jashtë malit Sinxhar me ndihmën e forcave kurde të sigurisë. thotë zoti Dwyer. Zoti Dwyer tha se Organizata e Kombeve të Bashkuara është gjithashtu jashtëzakonisht e shqetësuar nga njoftimet se militantët islamikë po rrëmbejnë qindra gra dhe vajza dhe planifikojnë t’i shesin ato. thotë zoti Dwyer. Nga ana e tij, Këshilli i Sigurimit i OKB-së është duke punuar në një projekt-rezolutë që synon ndërprerjen e fondeve nga jashtë për Shtetin Islamik të Irakut dhe Levantit dhe ndaljen e kalimit të luftëtarëve të huaj në radhët e këtij grupi. Sekretari i Përgjithshëm i OKB-së Ban Ki-moon të hënën mirëpriti hapin drejt formimit të një qeverie të re në Irak. Në një deklaratë, zyra e tij tha se ai është i shqetësuar se tensionet politike të kombinuara me kërcënimin e sigurisë nga militantët islamikë mund të çojnë vendin në një krizë edhe më të thellë. Ai i bëri thirrje të emëruarit për kryeministër që të formojë një qeveri të re brenda kohës që e parashikon kushtetuta e vendit.